PATVIRTINTA

Klaipėdos rajono savivaldybės tarybos

2020 m. rugpjūčio 20 d. sprendimu Nr. T11-312

**ASMENINĖS HIGIENOS IR PRIEŽIŪROS** **PASLAUGŲ ORGANIZAVIMO KLAIPĖDOS RAJONO SAVIVALDYBĖJE TVARKOS APRAŠAS**

**I SKYRIUS**

**BENDROSIOS NUOSTATOS**

1. Asmeninės higienos ir priežiūros paslaugų organizavimo (kodas SPIS-208) Klaipėdos rajono savivaldybėje tvarkos aprašas (toliau – Aprašas) reglamentuoja dušo, skalbimo, skalbinių džiovinimo paslaugų, finansuojamų iš savivaldybės biudžeto, organizavimo ir skyrimo procedūrą, asmenų, galinčių gauti šias paslaugas, kategorijas, gyventojų mokėjimą už šias paslaugas.

 2. Apraše vartojamos sąvokos atitinka Lietuvos Respublikos socialinių paslaugų įstatyme, Socialinių paslaugų kataloge ir kituose teisės aktuose apibrėžtas sąvokas.

3. Asmeninės higienos ir priežiūros paslaugos – tai pagalba asmenims (šeimoms), kuri apima:

3.1. dušo paslaugos organizavimą;

3.2. skalbimo paslaugos organizavimą;

3.3. skalbinių džiovinimo paslaugos organizavimą.

4. Asmeninės higienos ir priežiūros paslaugas teikia socialinių paslaugų biudžetinės, viešosios įstaigos, nevyriausybinės ir bendruomeninės organizacijos.

**II SKYRIUS**

**ASMENINĖS HIGIENOS IR PRIEŽIŪROS PASLAUGŲ GAVĖJAI**

5. Asmeninės higienos ir priežiūros paslaugas turi teisę gauti Klaipėdos rajono savivaldybėje gyvenamąją vietą deklaravę arba įtraukti į gyvenamosios vietos nedeklaravusių asmenų apskaitą Klaipėdos rajono savivaldybėje Lietuvos Respublikos piliečiai bei užsieniečiai, tarp jų ir asmenys be pilietybės, turintys leidimą nuolat ar laikinai gyventi Lietuvos Respublikoje, kurie gyvena būstuose be patogumų ir neturi finansinių bei techninių galimybių savo namuose naudotis dušu ir (ar) skalbykle:

5.1. socialinę riziką patiriantys vaikai ir jų šeimos;

5.2. vaikai su negalia ir jų šeimos;

5.3. suaugę asmenys su negalia ir jų šeimos;

5.4. senyvo amžiaus asmenys ir jų šeimos;

5.5. socialinę riziką patiriantys suaugę asmenys ir jų šeimos;

5.6. socialinę riziką patiriančios šeimos.

5.7. kiti asmenys ir šeimos, kurie nėra išvardinti šios tvarkos 5.1-5.6 papunkčiuose, tačiau gyvena būstuose be patogumų ir neturi finansinių bei techninių galimybių savo namuose naudotis dušu ir (ar) skalbykle.

**III SKYRIUS**

**KREIPIMASIS DĖL ASMENINĖS HIGIENOS IR PRIEŽIŪROS PASLAUGŲ**

6. Dėl asmeninės higienos ir priežiūros paslaugų asmuo (šeima) turi kreiptis į seniūniją pagal savo deklaruotą gyvenamąją vietą, o asmenys, įtraukti į gyvenamosios vietos nedeklaravusių asmenų apskaitą Klaipėdos rajono savivaldybėje – į seniūniją pagal faktinę gyvenamąją vietą.

7. Asmuo (jo globėjas (rūpintojas)) ar vienas iš suaugusių šeimos narių, kuris kreipiasi dėl asmeninės higienos ir priežiūros paslaugų, privalo pateikti seniūnijai šiuos dokumentus:

7.1. prašymą-paraišką ir jos priedus socialinėms paslaugoms gauti (forma SP-8), patvirtintą Lietuvos Respublikos socialinės apsaugos ir darbo ministro 2005 m. birželio 27 d. įsakymu Nr. A1-183 (Lietuvos Respublikos socialinės apsaugos ir darbo ministro 2014 m. gruodžio 10 d. įsakymo Nr.A1-627 redakcija);

7.2. Lietuvos Respublikos piliečio pasą, asmens tapatybės kortelę arba leidimą (leidimus) nuolat gyventi Lietuvos Respublikoje;

7.3. neįgaliojo arba pensininko pažymėjimą;

7.4. pajamas įrodančius dokumentus (darbo užmokesčio pažymas ir kt.). Asmeniui (šeimai), Lietuvos Respublikos piniginės socialinės paramos nepasiturintiems gyventojams įstatymo nustatyta tvarka gaunančiam (-iai) socialinę pašalpą, pajamas įrodančių dokumentų pateikti nereikia;

7.5. kitus dokumentus ar duomenis, patvirtinančius paslaugų reikalingumą.

8. Už prašyme pateiktą informaciją ir jos teisingumą atsako prašymą pateikęs asmuo. Jei asmeninės higienos ir priežiūros paslaugų gavėjas dėl ligos ar negalios pats negali pasirašyti, pasirašo kitas šeimos narys ar globėjas (rūpintojas).

9. Atsakingas seniūnijos darbuotojas per 5 darbo dienas nuo prašymo gavimo dienos patikrina buities ir gyvenimo sąlygas ir surašo buities sąlygų tyrimo aktą (vieną kartą per kalendorinius metus), kuriame nustatoma ar asmuo (šeima) savo gyvenamame būste turi galimybę pasirūpinti asmens higiena (yra vonia, dušas, vandentiekis ir kt.).

10. Pasikeitus deklaruotai (gyvenamajai) vietai ar pajamoms asmuo jo globėjas (rūpintojas) ar vienas iš suaugusių šeimos narių, privalo apie tai pranešti Klaipėdos rajono savivaldybės Paslaugų ir civilinės metrikacijos skyriui ir paslaugas teikiančiai įstaigai.

**IV SKYRIUS**

**ASMENINĖS HIGIENOS IR PRIEŽIŪROS PASLAUGŲ**

**SKYRIMAS IR TEIKIMAS**

11. Sprendimą dėl asmeninės higienos ir priežiūros paslaugų skyrimo per 5 darbo dienas nuo buities sąlygų tyrimo akto surašymo ir asmens (šeimos) visų reikalingų dokumentų pateikimo dienos, parengia Klaipėdos rajono savivaldybės administracijos Paslaugų ir civilinės metrikacijos skyrius ir perduoda asmeninės higienos ir priežiūros paslaugų teikimą organizuojančiai įstaigai ir informuoja paslaugos gavėją.

 12. Asmeninės higienos ir priežiūros paslauga skiriama vieneriems kalendoriniams metams.

13. Aprašo 5.7 punkte nurodytiems asmenims (šeimoms) paslaugos skiriamos Klaipėdos rajono savivaldybės Socialinės paramos teikimo komisijos sprendimu.

 14. Praėjus kalendoriniams metams pateikiamas naujas prašymas-paraiška ir šio Aprašo 7 punkte išvardinti dokumentai.

 15. Asmuo, norintis gauti paslaugas, ne vėliau kaip prieš savaitę iki paslaugų teikimo pradžios turi susitarti su paslaugų teikėju dėl paslaugų laiko, skaičiaus ir kainos.

16. Dušo paslaugos socialinę riziką patiriantiems asmenims teikiamos pagal poreikį.

**V SKYRIUS**

**MOKĖJIMAS UŽ ASMENINĖS HIGIENOS IR PRIEŽIŪROS PASLAUGAS**

 17. Asmuo (šeima) iš savivaldybės biudžeto apmokamomis dušo paslaugomis gali naudotis du kartus per mėnesį (vienas kartas vienam asmeniui ne daugiau 30 min.).

18. Asmuo (šeima) ) iš savivaldybės biudžeto apmokamomis skalbimo ir skalbinių džiovinimo paslaugomis gali naudotis du kartus per mėnesį (vienu kartu vienam asmeniui skalbti ir džiovinti iki 7 kg skalbinių).

19. Asmeniui (šeimai), Lietuvos Respublikos piniginės socialinės paramos nepasiturintiems gyventojams įstatymo nustatyta tvarka gaunančiam (-iai) socialinę pašalpą, arba asmeniui (šeimai), kurio pajamos (vidutinės šeimos pajamos, tenkančios vienam šeimos nariui) mažesnės už valstybės remiamų pajamų dvigubą dydį, asmeninės higienos ir priežiūros paslaugos paslaugų teikėjui pagal paslaugų teikėjo pateiktas sąskaitas apmokamos iš savivaldybės biudžeto lėšų:

19.1. kai paslaugų teikėjai yra savivaldybės įstaigos, pagal Klaipėdos rajono savivaldybės tarybos sprendimu patvirtintus socialinių paslaugų įkainius;

19.2. savivaldybės administracijos su paslaugų teikėju sudarytoje sutartyje nustatytomis sąlygomis, neviršijant praėjusių metų šios paslaugos vidutinės kainos, skelbiamos Socialinių paslaugų priežiūros departamento prie Socialinės apsaugos ir darbo ministerijos interneto svetainėje.

20. Asmuo (šeima), kurio pajamos (vidutinės šeimos pajamos, tenkančios vienam šeimos nariui) didesnės už valstybės remiamų pajamų dvigubą dydį, už asmeninės higienos ir priežiūros paslaugas moka:

20.1. kai paslaugų teikėjai yra savivaldybės įstaigos, pagal Klaipėdos rajono savivaldybės tarybos sprendimu patvirtintus socialinių paslaugų įkainius;

20.2. savivaldybės administracijos su paslaugų teikėju sudarytoje sutartyje nustatytomis sąlygomis, neviršijant praėjusių metų šios paslaugos vidutinės kainos, skelbiamos Socialinių paslaugų priežiūros departamento prie Socialinės apsaugos ir darbo ministerijos interneto svetainėje.

21. Teikiant asmeninės higienos ir priežiūros paslaugas, naudojamos paslaugos teikėjo priemonės (skalbimo, higienos priemonės, rankšluosčiai, ir kt.), kurių kaina jau yra įskaičiuota į Klaipėdos rajono savivaldybės tarybos patvirtintą asmeninės higienos ir priežiūros paslaugų įkainį.

22. Pinigus už asmeninės higienos ir priežiūros paslaugas asmuo arba Klaipėdos rajono savivaldybės administracija sumoka į paslaugos teikėjo nurodytą sąskaitą.

**VII SKYRIUS**

**BAIGIAMOSIOS NUOSTATOS**

23. Šis Aprašas gali būti keičiamas, pildomas ir panaikintas Klaipėdos rajono savivaldybės tarybos sprendimu.

24. Šio Aprašo įgyvendinimo kontrolę pagal kompetenciją atlieka Klaipėdos rajono savivaldybės kontrolės ir audito tarnyba ir Klaipėdos rajono savivaldybės administracijos Kultūros, sveikatos ir socialinės politikos skyrius.

25. Paslaugų teikėjas atsako už kokybišką asmeninės higienos ir priežiūros paslaugų teikimą bei šio Aprašo nuostatų laikymąsi.

\_\_\_\_\_\_\_\_\_\_\_\_\_\_